Eini 80 tons av mikroplasti út í føroysku náttúruna árliga 2018-09-08 16: 55 Georg L. Petersen Graslíkisvøllirnir kring landið hava ment føroyskan fótbólt almikið, men eru eisini keldan til umfatandi plastdálking. Verður ein norskur frymil brúktur sum útgangsstøði, so enda eini 80 tons av plastikkgranulati í føroysku náttúrini árliga frá graslíkisvøllunum Í Føroyum hava vit rættiliga drúgvar royndir við graslíki í mun til aðrastaðni, og tað var ikki leingi eftir at tann fyrsti varð tikin í nýtslu, til graslíki var á øllum teimum stóru vøllunum kring landið. Harumframt eru fleiri smærri sparkivøllir komnir, sum allir eru graslíki. Í Noregi hava tey somu avbjóðingar sum í Føroyum við veðrinum, og tí eru alt fleiri graslíkisvøllir gjørdir seinastu árini, so tað ber til at spæla árið á tamb. Útbreiðslan er økt munandi seinastu fimtan árini, og í dag eru 1.750 graslíkisvøllir í Noregi. Hetta hevur eisini fingið norðmenn at rakna við, tí so nógv plastikkgranulat endar í norsku náttúruni. Granskararnir kannaðu 26 vøllir í seks ymiskum kommunum. Ein vøllur í fullari stødd skal fyllast við millum 100 og 120 tonsum av plastikkgranulati, men so skal hann eisini haldast, og fyllast má í aftur við millumbilum. Kanningin vísti, at um ein vøllur í vanligari stødd verður brúktur alt árið, so skulu millum trý og fimm tons av plastikkgranulati fyllast í árliga fyri at halda støðið. Verða vøllirnir ikki brúktir um veturin, so er dálkingin væl minni. Orsøkin er serliga kavaruddingin, har plastikkgranulatið blandast við kavanum, sum verður ruddaður burtur. Í Føroyum hava vit einar nítjan vøllir, sum sambært norsku tølunum verða fyltir við eini 80 tonsum um árið ístaðin fyri tað, sum fer út í umhvørvið.